
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 28 septembrie 2010
Pl.x.406/2010


AVIZ

asupra propunerii legislative pentru modificarea şi completarea Legii nr.504 din 11 iunie 2002 a audiovizualului 
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.504 din 11 iunie 2002 a audiovizualului, trimisă cu adresa nr. Pl.x. 406 din 20 septembrie 2010, înregistrată cu nr.31/801 din 21 septembrie 2010. 
Camera Deputaţilor este primă Cameră sesizată, în conformitate cu art. 75 alin. (1) din Constituţia României, republicată şi art. 92 alin. (8) pct.2 din Regulamentul Camerei Deputaţilor, republicat, cu modificările ulterioare. 
Propunerea legislativă are ca obiect de reglementare modificarea şi completarea Legii audiovizualului nr.504/2002, cu modificările şi completările ulterioare, în sensul instituirii Consiliului Naţional al Audiovizualului drept autoritate competentă şi în domeniul presei scrise şi on-line.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 28 septembrie 2010.

Membrii comisiei au examinat propunerea legislativă supusă avizării, expunerea de motive şi avizul favorabil cu observaţii şi propuneri al Consiliului Legislativ, aviz cu nr.1121 din 14 septembrie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru modificarea şi completarea Legii nr.504 din 11 iunie 2002 a audiovizualului, întrucât reglementarea propusă contravine art.10 din Convenţia europeană a drepturilor omului, conform căruia orice persoană are dreptul la liberă exprimare. Propunerea legislativă instituie o formă de cenzură, o restrângere a dreptului la libertatea de exprimare. Înţelesul şi întinderea libertăţii de exprimare sunt aceleaşi şi la nivelul Uniunii Europene, potrivit art.52 alin.(3) din Carta drepturilor fundamentale a uniunii Europene, parte integrantă a Tratatului de la Lisabona, aplicabil art.11 – Libertatea de exprimare şi informare – articolul corespondent art.10 din Convenţia europeană a drepturilor omului. Reglementările propuse contravin art.29 şi art.30 din Constituţia României, republicată. Legea fundamentală impune garanţiile libertăţii de exprimare prin presă, limitele acesteia şi responsabilitatea persoanelor care le încalcă.
În raport de obiectul şi conţinutul reglementării, propunerea legislativă face parte din categoria legilor organice.
                      
          PREŞEDINTE,                          
 
 SECRETAR,

                                    Daniel Buda                               
      Gabriel Andronache
Consilier parlamentar,

Rodica Penescu

